Бодин/65
ДРУГИ ПРИЗОР
Руслан дође љутит носећи у руци писмо.

КРАЉ:
Ти си књигу добио, Руслане?
Од кога је, и шта у њој пишу?
РУСЛАН (увређено):
Ови држе да на свету нема
Поштенога срдца и образа.
(Преда писмо краљу.)
КРАЉ (даде писмо Браниславу.)
БРАНИСЛАВ (гледећи у писмо): 
Бодин зове кнеза да му пређе 
И подигне на тебе оружје...
РУСЛАН:
Ту му молбу хоћу изпунити, 
Ударићу на краља оружјем 
Ал’ па другог не на кога мисле 
На онога ког јуче венчаше.
БРАНИСЛАВ (даље говори из писма):
А дају му Рашку на уздарје!
(Савијајући писмо.)
Познају ти слабу страну, кнеже.
РУСЛАН:
Ал’ неправим путем ударише.
Мени беше додуше неправо 
Кад за веру не добих награду,
Ал’ ми право никад бити неће 
Да добијем ма што за неверу.
КРАЉ (пријатељски):
Ти си Рашку од увек желио.
Иди сада и гледај за себе.
Кад нијесам другим замерио 
Теби јурве ни толико нећу.
Ти си један који Радославу 
Више даде нег што од њега доби.
РУСЛАН (подере писмо):
Кад те нисам онда оставио 
Док сам држ’о да можеш а нећеш,
Сад те, краљу, оставит’ немогу 
Кад не можеш и да ти се хоће.
КРАЉ (устане и загрли га.)

Бодин